Oct 14,2015
నేటి నుంచి కాఫీడే పబ్లిక్‌ ఇష్యూ
న్యూఢిల్లీ: దేశంలో అత్యాధునిక కాఫీ అవుట్‌లెట్‌లను, రెస్టారెంట్లతో సహా వివిధ వ్యాపారాల్లో విస్తరించి ఉన్న 'కాఫీ డే ఎంటర్‌ప్రజెస్‌' (సీడీఈఎల్‌) పబ్లిక్‌ ఇష్యూ బుధవారం (14వ తేదీ) నుంచి ప్రారంభం కానుంది. దాదాపు రూ.1,150 కోట్ల మేర నిధుల సమీకరణకు గాను సీడీఈఎల్‌ పబ్లిక్‌ ఇఫ్యూకు వస్తోంది. దేశంలో దాదాపు మూడు సంవత్సరాల తరువాత ఒక సంస్థ ఇంత భారీ మొత్తం నిధుల కోసం ఐపీఓకు రావడం ఇదే తొలిసారి. ఇష్యూ ధరల శ్రేణి రూ.316-328గా కంపెనీ నిర్ణయించింది. ఐపీఓ శుక్రవారం (16)తో ముగియనుంది. ఈ ఇష్యూలో మొత్తం ఈక్విటీని కంపెనీ తాజాగానే జారీ చేస్తోంది. ఈ ఇష్యూ ద్వారా సమకూరే నిధులను సంస్థ కాఫీ వ్యాపారాన్ని విస్తరించేందుకు, రుణాల చెల్లింపులు, మాతృ సంస్థకు అనుబంధ సంస్థలకు ముందస్తు రుణ చెల్లింపులతో పాటు కార్పొరేట్‌ అవసరాలను ఎదుర్కొనేందుకు వినియోగించనుంది. ప్రస్తుతం ప్రమోటర్లు సంస్థలో 63.3 శాతం వాటాను కలిగి ఉన్నారు. ఈ ఇష్యూ గరిష్ఠ ధరైన రూ.328 వద్ద మంచి స్పందన లభిస్తే ప్రమోటర్ల వాటా 52.6 శాతానికి దిగిరానుంది. ఇష్యూలో కొంత వాటాను కంపెనీ ఉద్యోగులకు కూడా రిజర్వు చేయడం విశేషం
మీ స్నేహితులకు రికమెండ్ చెయ్యండి